CELEX: 32022D0575
Language: hu
Date: 2022-04-06 00:00:00
Title: A Bizottság (EU) 2022/575 végrehajtási határozata (2022. április 6.) a ragadós száj- és körömfájás harmadik országokból vagy területekről származó széna- és szalmaszállítmányokon keresztül az Unióba történő behozatalának megelőzését célzó szükséghelyzeti intézkedésekről és az (EU) 2020/2208 végrehajtási rendelet hatályon kívül helyezéséről (az értesítés a C(2022) 2078. számú dokumentummal történt) (EGT-vonatkozású szöveg)

2022.4.8.   
               
               
                  HU
               
               
                  Az Európai Unió Hivatalos Lapja
               
               
                  L 109/69
               
            
         A BIZOTTSÁG (EU) 2022/575 VÉGREHAJTÁSI HATÁROZATA
         (2022. április 6.)
         a ragadós száj- és körömfájás harmadik országokból vagy területekről származó széna- és szalmaszállítmányokon keresztül az Unióba történő behozatalának megelőzését célzó szükséghelyzeti intézkedésekről és az (EU) 2020/2208 végrehajtási rendelet hatályon kívül helyezéséről
         
            
               (az értesítés a C(2022) 2078. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről szóló, 2016. március 9-i (EU) 2016/429 európai parlamenti és tanácsi rendeletre („állategészségügyi rendelet”) (1) és különösen annak 261 cikke (1) bekezdése b) pontjára,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (2) és különösen annak 128. cikke (1) bekezdésére,
         mivel:
         
                     (1)
                  
                  
                     A ragadós száj- és körömfájás az állatállomány súlyos, rendkívül ragályos vírusos betegsége, amely jelentős gazdasági hatást gyakorolhat a mezőgazdasági ágazatra, és a szennyezett növényi anyagok, köztük a széna és a szalma révén gyorsan terjedhet.
                  
               
                     (2)
                  
                  
                     A 136/2004/EK bizottsági rendelet (3) – amely 2021. április 20-ig volt alkalmazandó – a növényi anyagok közül kizárólag a széna és a szalma esetében állapított meg a szállítmányok Unióba történő beléptetésére vonatkozó korlátozásokat. Csak a 136/2004/EK rendelet V. mellékletében felsorolt harmadik országokból vagy területekről származó széna- és szalmaszállítmányok Unióba történő beléptetése volt engedélyezett. Tekintettel a ragadós száj- és körömfájás e növényi anyagokon keresztüli terjedésének kockázatára, helyénvaló továbbra is ilyen korlátozásokat megállapítani az uniós jogban.
                  
               
                     (3)
                  
                  
                     Az (EU) 2016/429 rendelet alapján létrehozott és 2021. április 21-től alkalmazandó új állategészségügyi jogszabályi keretnek biztosítania kell a korábbi uniós jogi aktusokban meghatározott követelményekről való zökkenőmentes átmenetet, ideértve a növényi anyagok Unióba történő beléptetésére vonatkozó követelményeket is, mivel azok hatékonynak bizonyultak. Ezért az említett korábbi szabályok célját és tartalmát meg kell tartani az e határozatban megállapított szabályokban mindaddig, amíg az Európai Élelmiszerbiztonsági Hatóság (EFSA) nem ad ki tudományos véleményt azon állategészségügyi kockázatok értékeléséről, amelyek a ragadós száj- és körömfájásnak és más, az (EU) 2018/1882 bizottsági végrehajtási rendelet (4) 1. cikkének (1) bekezdésében említett A kategóriájú betegségeknek a harmadik országokból vagy területekről származó széna- és szalmaszállítmányok révén az Unióba történő behozatalával járnak.
                  
               
                     (4)
                  
                  
                     Ezért e határozatban meg kell állapítani azon harmadik országok vagy területek jegyzékét, ahonnan a széna- és szalmaszállítmányok Unióba történő beléptetése engedélyezett. E jegyzéknek figyelembe kell vennie a 136/2004/EK rendelet V. mellékletében, valamint az (EU) 2021/404 bizottsági végrehajtási rendelet (5) II. mellékletében szereplő azon harmadik országok vagy területek, illetve azok körzeteinek jegyzékét, amelyekből a patás állatok szállítmányainak az Unióba történő beléptetése többek között a ragadós száj- és körömfájás tekintetében kedvező állategészségügyi helyzetük miatt engedélyezett. A kereskedelem megzavarásának elkerülése és az egyértelműség érdekében külön jegyzéket kell készíteni azokról a harmadik országokról vagy területekről, ahonnan engedélyezett a tüzelőüzemben történő égetésre szánt pelletált szalma szállítmányainak az Unióba történő beléptetése.
                  
               
                     (5)
                  
                  
                     Annak érdekében, hogy az égetésre szánt pelletált szalma szállítmányai ne érintkezzenek a ragadós száj- és körömfájásra fogékony állatokkal, e határozatnak szigorú kockázatcsökkentő intézkedéseket is meg kell határoznia az ilyen szállítmányoknak az uniós rendeltetési tüzelőüzembe történő szállítására vonatkozóan. Ezeket a termékeket a 952/2013/EU európai parlamenti és tanácsi rendelet (6) 210. cikkének a) pontjában előírt különleges vámeljárás alá kell vonni, és szállításukat az (EU) 2019/1666 felhatalmazáson alapuló bizottsági rendeletnek (7) megfelelően, a hatósági ellenőrzéseknek az (EU) 2017/625 rendelet 131. cikkében előírt számítógépes információkezelési rendszerén (IMSOC) keresztül nyomon kell követni, és az Unióba való beléptetés helye szerinti határállomásról közvetlenül az Unióban található rendeltetési tüzelőüzembe kell szállítani, ahol elégetésre kerülnek.
                  
               
                     (6)
                  
                  
                     Az (EU) 2021/632 bizottsági végrehajtási rendelet (8) mellékletének 12. árucsoportja meghatározza szénára és a szalmára vonatkozó KN-kódokat, ezért azokat e határozatban figyelembe kell venni.
                  
               
                     (7)
                  
                  
                     Az egyszerűsítés és a jogi egyértelműség érdekében a Nagy-Britanniából és koronafüggőségeiből származó széna és szalma szállítmányainak az Unióba történő behozatalát jelenleg engedélyező (EU) 2020/2208 bizottsági végrehajtási rendeletet (9) hatályon kívül kell helyezni, és a szóban forgó szállítmányokat fel kell venni e határozat mellékletének 1. részébe.
                  
               
                     (8)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            Ez a határozat vészhelyzeti intézkedéseket állapít meg a harmadik országokból és területekről származó széna- és szalmaszállítmányok Unióba történő beléptetésére vonatkozóan.
         
         
            2. cikk
            A széna- és szalmaszállítmányok Unióba történő beléptetésére vonatkozó követelmények
            
               (1)   Az (EU) 2021/632 végrehajtási rendelet mellékletének 12. árucsoportjába tartozó szalma (KN-kód: ex 1213 00 00), illetve az említett melléklet 12. árucsoportjába tartozó széna (KN-kód: ex 1214 90) Unióba való beléptetése csak akkor engedélyezhető, ha az ilyen szállítmányok az e határozat mellékletének 1. részében felsorolt harmadik országokból vagy területekről származnak.
            
            
               (2)   Az (1) bekezdéstől eltérve, a tüzelőüzemben történő égetésre szánt pelletált szalma szállítmányainak az Unióba való beléptetése akkor engedélyezhető, ha azok megfelelnek az alábbi feltételeknek:
               
                           a)
                        
                        
                           a melléklet 2. részében felsorolt harmadik országokból vagy területekről származnak;
                        
                     
                           b)
                        
                        
                           az Unióba történő beléptetésükkor a 952/2013/EU rendelet 210. cikkének a) pontjában előírt különleges eljárás hatálya alá vonják őket; szállításuk nyomon követése az (EU) 2019/1666 felhatalmazáson alapuló rendeletnek megfelelően, a hatósági ellenőrzéseknek az (EU) 2017/625 rendelet 131. cikkében említett számítógépes információkezelési rendszerén keresztül történik; és az Unióba történő beléptetés helye szerinti határállomásról közvetlenül az Unióban található rendeltetési tüzelőüzembe szállítják őket, ahol elégetésre kerülnek.
                        
                     
         
         
            3. cikk
            Hatályon kívül helyezés
            Az (EU) 2020/2208 végrehajtási rendelet hatályát veszti.
         
         
            4. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2022. április 6-án.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 84., 2016.3.31., 1. o.
         
         
            (2)  HL L 95., 2017.4.7., 1. o.
         
         
            (3)  A Bizottság 136/2004/EK rendelete (2004. január 22.) a harmadik országokból behozott termékeknek a közösségi állat-egészségügyi határállomásokon való állat-egészségügyi ellenőrzésére vonatkozó eljárások megállapításáról (HL L 21., 2004.1.28., 11. o.).
         
            (4)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).
         
            (5)  A Bizottság (EU) 2021/404 végrehajtási rendelete (2021. március 24.) az állatok, szaporítóanyagok és állati eredetű termékek Unióba történő beléptetése tekintetében az (EU) 2016/429 európai parlamenti és tanácsi rendelet szerint engedélyezett harmadik országok, területek vagy azok körzetei jegyzékeinek a megállapításáról (HL L 114., 2021.3.31., 1. o.).
         
            (6)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).
         
            (7)  A Bizottság (EU) 2019/1666 felhatalmazáson alapuló rendelete (2019. június 24.) az (EU) 2017/625 európai parlamenti és tanácsi rendeletnek a bizonyos áruszállítmányoknak a beléptetés helye szerinti határállomásról az Unión belüli rendeltetési létesítménybe történő szállítására és érkezésére vonatkozó nyomonkövetési feltételek tekintetében történő kiegészítéséről (HL L 255., 2019.10.4., 1. o.).
         
            (8)  A Bizottság (EU) 2021/632 végrehajtási rendelete (2021. április 13.) az (EU) 2017/625 európai parlamenti és tanácsi rendeletnek a határállomásokon végzett hatósági ellenőrzés alá vont állatok, állati eredetű termékek, szaporítóanyagok, állati melléktermékek és a belőlük származó termékek, összetett élelmiszer-készítmények, valamint széna és szalma jegyzéke tekintetében történő alkalmazására vonatkozó szabályok megállapításáról, továbbá az (EU) 2019/2007 bizottsági végrehajtási rendelet és a 2007/275/EK bizottsági határozat hatályon kívül helyezéséről (HL L 132., 2021.4.19., 24. o.).
         
            (9)  A Bizottság (EU) 2020/2208 végrehajtási rendelete (2020. december 22.) az Egyesült Királyságnak a széna- és szalmaszállítmányok Unióba történő behozatalára feljogosított harmadik országok közé való felvételéről (HL L 438., 2020.12.28., 21. o.)
      
      
         
            MELLÉKLET
            
               1. rész – Azon harmadik országok, illetve területek jegyzéke, amelyekből a 2. cikk (1) bekezdésében említettek szerint engedélyezett a széna- és szalmaszállítmányok Unióba történő beléptetése
            
            
                        
                           A harmadik ország vagy terület ISO-kódja
                        
                     
                     
                        
                           Név (harmadik ország vagy terület)
                        
                     
                  
                        
                           AU
                        
                     
                     
                        Ausztrália
                     
                  
                        
                           CA
                        
                     
                     
                        Kanada
                     
                  
                        
                           CH
                        
                     
                     
                        Svájc
                     
                  
                        
                           CL
                        
                     
                     
                        Chile
                     
                  
                        
                           GB
                        
                     
                     
                        Egyesült Királyság (1)
                        
                     
                  
                        
                           GG
                        
                     
                     
                        Guernsey
                     
                  
                        
                           GL
                        
                     
                     
                        Grönland
                     
                  
                        
                           IM
                        
                     
                     
                        Man-sziget
                     
                  
                        
                           IS
                        
                     
                     
                        Izland
                     
                  
                        
                           JE
                        
                     
                     
                        Jersey
                     
                  
                        
                           NZ
                        
                     
                     
                        Új-Zéland
                     
                  
                        
                           RS
                        
                     
                     
                        Szerbia (2)
                        
                     
                  
                        
                           US
                        
                     
                     
                        Egyesült Államok
                     
                  
                        
                                    *
                                 
                                 
                                    Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
                                 
                              
                  
               2. rész – Azon harmadik országok, illetve területek jegyzéke, amelyekből a 2. cikk (2) bekezdésében említettek szerint engedélyezett a pelletált szalma szállítmányainak az Unióba történő beléptetése
            
            
                        
                           A harmadik ország vagy terület ISO-kódja
                        
                     
                     
                        
                           Név (harmadik ország vagy terület)
                        
                     
                  
                        
                           UA
                        
                     
                     
                        Ukrajna
                     
                  
               (1)  A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodással és különösen az Írországról/Észak-Írországról szóló jegyzőkönyv 5. cikkének az említett jegyzőkönyv 2. mellékletével összefüggésben értelmezett (4) bekezdésével összhangban e melléklet 1. részének alkalmazásában az Egyesült Királyságra való hivatkozásokat úgy kell értelmezni, hogy azok nem foglalják magukban Észak-Írországot.
            
               (2)  Az 1. cikkben említett vészhelyzeti intézkedések alkalmazásában az e mellékletben a Szerbiára tett hivatkozás nem foglalja magában Koszovó* területét.